Un incendiu a izbucnit, vineri, la unitatea de Primiri Urgențe a unui spital din România. Mai multe echipaje ale pompierilor au fost solicitate la fața locului, iar pacienții au fost evacuați de angajați.
Momente de panică, la Compartimentul de Primiri Urgenţe al Spitalului Rovinari, din județul Gorj. Zeci de pacienți, care așteptau să primească îngrijiri de la medici, s-au aflat în ipostaza de a părăsi unitatea medicală, pentru a solicita sprijin la alte spitale.
Totul s-a întâmplat în jurul orei 12:00, după ce un tablou electric a fost cuprins de foc. Aproximativ 50 de persoane, pacienți și angajați ai spitalului, s-au autoevacuat. De altfel, personalul a intervenit cu stingătoare până la sosirea pompierilor.
Ulterior, incendiul a fost stins de salvatorii Inspectoratului pentru Situaţii de Urgenţă Gorj, fiind evitat riscul propagării. Dintre pacienții care așteptau la unitatea de Primiri Urgențe, doi au fost preluați și transportați la UPU Târgu-Jiu.
Persoanele respective nu au fost afectate de incendiu, însă măsura a fost luată deoarece aceștia aveau nevoie de îngrijiri medicale urgente. "Din cauza fumului degajat, aproximativ 50 de persoane, angajaţi şi pacienţi s-au autoevacuat.
Două persoane (pacienţi) care se aflau în Compartimentul de Primiri Urgente au fost transportate la UPU Târgu-Jiu pentru investigaţiile medicale pentru care se prezentaseră la CPU Rovinari, nefiind afectaţi medical de incendiu", a transmis ISU Gorj.
Totodată, în urma incidentului, alimentarea cu energie electrică a fost afectată parțial. Sunt desfășurate lucrări pentru a fi remediate defecțiunile, urmând ca în scurt timp problema să fie rezolvată.
Un eveniment similar a avut loc acum câteva zile, la un centru pentru persoane cu dizabilități, din comuna Bulz, județul Bihor. 49 de pacienți au fost evacuați de personalul medical, în urma izbucnirii unui incendiu.
Potrivit Inspectoratului pentru Situații de Urgență Crișana, focul ar fi pornit de la coșul de fum al clădirii. Din fericire, incendiul a fost stins rapid de pompieri și nu au existat persoane rănite.